**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-533/2022/1

Datum: 28. 10. 2022

**Zadeva:**  **Ukrepi na področju plač in drugih stroškov dela v javnem sektorju za leti 2022 in 2023 - pojasnilo**

Obveščamo vas, da je bil v Uradnem listu RS, št. 136/22, dne 25. 10. 2022, objavljen [Dogovor o ukrepih na področju plač in drugih stroškov dela v javnem sektorju za leti 2022 in 2023](https://www.uradni-list.si/glasilo-uradni-list-rs/vsebina/2022-01-3304/dogovor-o-ukrepih-na-podrocju-plac-in-drugih-stroskov-dela-v-javnem-sektorju-za-leti-2022-in-2023) (v nadaljevanju: Dogovor). Prav tako so bili v isti številki uradnega lista objavljeni naslednji aneksi h kolektivnim pogodbam, ki so bili sklenjeni za realizacijo Dogovora:

1. [Aneks h Kolektivni pogodbi za negospodarske dejavnosti v Republiki Sloveniji](https://www.uradni-list.si/glasilo-uradni-list-rs/vsebina/2022-01-3306/aneks-h-kolektivni-pogodbi-za-negospodarske-dejavnosti-v-republiki-sloveniji) (v nadaljevanju: Aneks h KPND)
2. [Aneks št. 13 h Kolektivni pogodbi za javni sektor (KPJS)](https://www.uradni-list.si/glasilo-uradni-list-rs/vsebina/2022-01-3307/aneks-st--13-h-kolektivni-pogodbi-za-javni-sektor-kpjs) (v nadaljevanju: Aneks št. 13 h KPJS)
3. [Aneks št. 5 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del](https://www.uradni-list.si/glasilo-uradni-list-rs/vsebina/2022-01-3305/aneks-st--5-h-kolektivni-pogodbi-za-drzavno-upravo-uprave-pravosodnih-organov-in-uprave-samoupravnih-lokalnih-skupnosti---tarifni-del)
4. [Aneks št. 4 h Kolektivni pogodbi Javnega gospodarskega zavoda Brdo Protokolarne storitve Republike Slovenije – tarifni del](https://www.uradni-list.si/glasilo-uradni-list-rs/vsebina/2022-01-3308/aneks-st--4-h-kolektivni-pogodbi-javnega-gospodarskega-zavoda-brdo-protokolarne-storitve-republike-slovenije---tarifni-del)
5. [Aneks h Kolektivni pogodbi za zdravnike in zobozdravnike v Republiki Sloveniji](https://www.uradni-list.si/glasilo-uradni-list-rs/vsebina/2022-01-3309/aneks-h-kolektivni-pogodbi-za-zdravnike-in-zobozdravnike-v-republiki-sloveniji)
6. [Aneks k Posebnemu tarifnemu delu Kolektivne pogodbe za zdravnike in zobozdravnike v Republiki Sloveniji](https://www.uradni-list.si/glasilo-uradni-list-rs/vsebina/2022-01-3310/aneks-k-posebnemu-tarifnemu-delu-kolektivne-pogodbe-za-zdravnike-in-zobozdravnike-v-republiki-sloveniji)
7. [Aneks h Kolektivni pogodbi za zaposlene v zdravstveni negi](https://www.uradni-list.si/glasilo-uradni-list-rs/vsebina/2022-01-3311/aneks-h-kolektivni-pogodbi-za-zaposlene-v-zdravstveni-negi)
8. [Aneks št. 4 h Kolektivni pogodbi za dejavnost obvezne socialne varnosti – tarifni del](https://www.uradni-list.si/glasilo-uradni-list-rs/vsebina/2022-01-3312/aneks-st--4-h-kolektivni-pogodbi-za-dejavnost-obvezne-socialne-varnosti---tarifni-del)
9. [Aneks h Kolektivni pogodbi za dejavnost zdravstva in socialnega varstva Slovenije](https://www.uradni-list.si/glasilo-uradni-list-rs/vsebina/2022-01-3313/aneks-h-kolektivni-pogodbi-za-dejavnost-zdravstva-in-socialnega-varstva-slovenije)
10. [Aneks h Kolektivni pogodbi za dejavnost vzgoje in izobraževanja v Republiki Sloveniji](https://www.uradni-list.si/glasilo-uradni-list-rs/vsebina/2022-01-3314/aneks-h-kolektivni-pogodbi-za-dejavnost-vzgoje-in-izobrazevanja-v-republiki-sloveniji)
11. [Aneks h Kolektivni pogodbi za raziskovalno dejavnost](https://www.uradni-list.si/glasilo-uradni-list-rs/vsebina/2022-01-3315/aneks-h-kolektivni-pogodbi-za-raziskovalno-dejavnost)
12. [Aneks št. 4 h Kolektivni pogodbi za dejavnost okolja in prostora – tarifni del](https://www.uradni-list.si/glasilo-uradni-list-rs/vsebina/2022-01-3316/aneks-st--4-h-kolektivni-pogodbi-za-dejavnost-okolja-in-prostora---tarifni-del)
13. [Aneks št. 4 h Kolektivni pogodbi za gozdarsko dejavnost – tarifni del](https://www.uradni-list.si/glasilo-uradni-list-rs/vsebina/2022-01-3317/aneks-st--4-h-kolektivni-pogodbi-za-gozdarsko-dejavnost---tarifni-del)
14. [Aneks št. 4 h Kolektivni pogodbi za kmetijsko dejavnost – tarifni del](https://www.uradni-list.si/glasilo-uradni-list-rs/vsebina/2022-01-3318/aneks-st--4-h-kolektivni-pogodbi-za-kmetijsko-dejavnost---tarifni-del)
15. [Aneks št. 4 h Kolektivni pogodbi za dejavnost poklicnega gasilstva – tarifni del](https://www.uradni-list.si/glasilo-uradni-list-rs/vsebina/2022-01-3319/aneks-st--4-h-kolektivni-pogodbi-za-dejavnost-poklicnega-gasilstva---tarifni-del)
16. Aneks h Kolektivni pogodbi za kulturne dejavnosti v Republiki Sloveniji

Dogovor vsebuje naslednje ukrepe:

1. Uskladitev vrednosti plačnih razredov plačne lestvice

2. Povišanje uvrstitev delovnih mest, nazivov, funkcij in vrednosti nominalnih osnov za delo v tujini

3. Določitev regresa za letni dopust za leto 2022

4. Določitev regresa za prehrano

5. Realizacija sporazumov oziroma dogovorov, sklenjenih v obdobju preteklih vlad

6. Usklajevanje sistemskih sprememb plačnega sistema javnega sektorja, odprava nesorazmerij v osnovnih plačah, upoštevaje spodnjo tretjino plačne lestvice

7. Zagotavljanje finančnih sredstev

Zaradi realizacije Dogovora je bila pripravljena tudi novela Zakona o sistemu plač v javnem sektorju, ki je bila sprejeta v Državnem zboru dne 25. oktobra 2022, vendar zakon še ni bil objavljen v Uradnem listu RS, zato **zaenkrat pravne podlage za izplačilo višjih plač, povračil stroškov in prejemkov funkcionarjem ni.**

V nadaljevanju podajamo pojasnila glede **ukrepov, ki veljajo za javne uslužbence, vključno z javnimi uslužbenci plačne skupine B (direktorji, ravnatelji, tajniki):**

# **1. Uskladitev vrednosti plačnih razredov plačne lestvice**

Skladno s petim odstavkom 5. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122) in [204/21](http://www.uradni-list.si/1/objava.jsp?sop=2021-01-4154); v nadaljevanju: ZSPJS) se višina uskladitve vrednosti plačnih razredov za javne uslužbence se določi s kolektivno pogodbo za javni sektor (v nadaljevanju: KPJS).

V Aneksu št. 13 h KPJS je skladno z Dogovorom v 2. členu določeno, da višina uskladitve vrednosti plačnih razredov plačne lestvice za javne uslužbence znaša 4,5 odstotkov.

V 6. členu pa je določeno, da se usklajena plačna lestvica začne uporabljati pri plači za oktober 2022.

Iz navedenega izhaja, da pri plačah za oktober 2022, ki bodo izplačane v mesecu novembru 2022 javnim uslužbencem izplačate osnovno plačo, ki je višja za 4,5%.

V spodnji tabeli je prikazana plačna lestvica, v kateri so vrednosti plačnih razredov plačne lestvice višje za 4,5%. Te vrednosti se za javne uslužbence začnejo uporabljati pri plači za oktober 2022 (izplačilo plač v novembru 2022):

|  |  |  |  |
| --- | --- | --- | --- |
| **Plačni razred** | **Osnovna plača****(v EUR)** | **Plačni razred** | **Osnovna plača****(v EUR)** |
| 1 | 460,20 | 34 | 1678,98 |
| 2 | 478,61 | 35 | 1746,13 |
| 3 | 497,74 | 36 | 1815,99 |
| 4 | 517,66 | 37 | 1888,62 |
| 5 | 538,36 | 38 | 1964,17 |
| 6 | 559,91 | 39 | 2042,75 |
| 7 | 582,28 | 40 | 2124,46 |
| 8 | 605,59 | 41 | 2209,43 |
| 9 | 629,82 | 42 | 2297,79 |
| 10 | 655,02 | 43 | 2389,72 |
| 11 | 681,21 | 44 | 2485,30 |
| 12 | 708,46 | 45 | 2584,71 |
| 13 | 736,79 | 46 | 2688,10 |
| 14 | 766,27 | 47 | 2795,64 |
| 15 | 796,92 | 48 | 2907,45 |
| 16 | 828,79 | 49 | 3023,75 |
| 17 | 861,96 | 50 | 3144,70 |
| 18 | 896,43 | 51 | 3270,49 |
| 19 | 932,28 | 52 | 3401,31 |
| 20 | 969,57 | 53 | 3537,36 |
| 21 | 1008,36 | 54 | 3678,86 |
| 22 | 1048,70 | 55 | 3826,01 |
| 23 | 1090,65 | 56 | 3979,04 |
| 24 | 1134,27 | 57 | 4138,22 |
| 25 | 1179,63 | 58 | 4303,74 |
| 26 | 1226,82 | 59 | 4475,88 |
| 27 | 1275,88 | 60 | 4654,92 |
| 28 | 1326,92 | 61 | 4841,11 |
| 29 | 1380,01 | 62 | 5034,77 |
| 30 | 1435,20 | 63 | 5236,15 |
| 31 | 1492,62 | 64 | 5445,60 |
| 32 | 1552,31 | 65 | 5663,42 |
| 33 | 1614,40 |   |   |

Za enak odstotek, kot je določen v KPJS, torej za 4,5%, se bodo povišale tudi nominalne osnove za delo v tujini, kar bo uveljavljeno s spremembo Uredbe o plačah in drugih prejemkih javnih uslužbencev za delo v tujini in Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami. Višje nominalne osnove se bodo prav tako začele uporabljati pri plači za oktober 2022 (izplačilo v novembru 2022).

**2. Uskladitev dodatkov, določenih v nominalnem znesku**

Iz tretjega odstavka 37. člena in petega odstavka 38. člena KPJS izhaja, da se dodatki, ki so določeni v nominalnem znesku usklajujejo enako kot osnovne plače, zato so bili v Aneksu št. 13 h KPJS povišani tudi dodatek za specializacijo, znanstveni magisterij in doktorat ter dodatki za manj ugodne delovne pogoje.

Ker se je vrednost plačnih razredov plačne lestvice povišala za 4,5%, so se za isti odstotek povišali tudi ti dodatki. Tako so v 4. in 5. členu Aneksa št. 13 h KPJS določene nove (višje) višine teh dodatkov.

Višina dodatka za specializacijo znaša 24,32 € bruto, za znanstveni magisterij 37,84 € bruto in za doktorat 62,15 € bruto.

Za 4,5% so se povišali tudi dodatki za manj ugodne delovne pogoje.

Dodatka za manj ugodne delovne pogoje sta v Aneksu št. 13 h KJS določena v naslednji višini:

1.     Dodatek za izpostavljenost pri delu v kontroliranem območju ionizirajočega sevanja pripada javnemu uslužbencu, ki občasno opravlja delo v kontroliranem območju ionizirajočega sevanja. Višina dodatka znaša 1,09 euro za vsako začeto uro dela v kontroliranem območja ionizirajočega sevanja.

2.     Dodatek za izpostavljenost pri delu s citostatiki pripada javnemu uslužbencu, ki občasno opravlja delo s citostatiki in kontaminiranimi odpadki. Višina dodatka znaša:

-   za pripravo ali aplikacijo citostatikov ali za nego 1,09 eura za vsako začeto uro dela v teh pogojih,

-   za delo z bolniki, ki imajo aplicirane diagnostične doze izotopov 1,09 eura za vsako začeto uro dela v teh pogojih,

-   za sodelovanje pri diagnostičnih rtg postopkih 1,09 eura za vsako začeto uro dela v teh pogojih,

-   za delo s kontaminiranimi odpadki 0,53 eura za vsako začeto uro dela v teh pogojih.

Tudi to povišanje dodatkov velja že pri oktobrski plači 2022 (izplačilo v mesecu novembru 2022).

Enako bodo za 4,5% višji tudi dodatki, ki so določeni v nominalnem znesku, za javne uslužbence, ki so napoteni na delo v tujino, kar se bo uredilo s spremembo Uredbe o plačah in drugih prejemkih javnih uslužbencev za delo v tujini in Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami.

**3. Izplačilo višjih dodatkov, ki se obračunavajo od osnovne plače in delovne uspešnosti**

Zaradi uskladitve vrednosti plačnih razredov plačne lestvice bodo višja tudi vsa izplačila dodatkov, ki se obračunavajo od osnovne plače (npr. dodatek za delovno dobo). Glede na to, da se že pri plači za oktober 2022 izplača višja osnovna plača za 4,5 %, se bodo dodatki obračunali od višjih osnovnih plač, kar posledično pomeni, da bodo izplačila teh dodatkov višja.

Višje osnovne plače bodo vplivale tudi na višja izplačila delovne uspešnosti iz naslova povečanega obsega dela in redne delovne uspešnosti ter na določitev višjega obsega sredstev za izplačilo redne delovne uspešnosti.

Delovna uspešnost iz naslova povečanega obsega dela se obračunava od osnovne plače. Od plač za oktober 2022 dalje se pri obračunu delovne uspešnosti upošteva osnovna plača, ki je višja za 4,5%. Če bo javni uslužbenec za mesec oktober 2022 prejel izplačilo delovne uspešnosti iz naslova povečanega obsega dela, bo za isti odstotek prejel višje izplačilo delovne uspešnosti, kot ga je prejel npr. v mesecu septembru 2022, saj bo osnovna plača za oktober 2022 višja za 4,5%.

Pri redni delovni uspešnosti se obseg sredstev za redno delovno uspešnost določa v odstotku od osnovnih plač. Ker bodo osnovne plače od oktobra 2022 dalje višje za 4,5%, bo tudi obseg sredstev za izplačilo redne delovne uspešnosti od 1. oktobra 2022 višji.

Redna delovna uspešnost se obračunava od osnovne plače za čas od rednega dela (A010 po Uredbi o enotni metodologiji in obrazcih za obračun in izplačilo plač v javnem sektorju). Zaradi višje osnovne plače bo vrednost osnovne plače za iste ure rednega dela od meseca oktobra 2022 dalje višja.

**4. Izplačilo višjega regresa za letni dopust za leto 2022**

V 2. in 3. členu Aneksa h KPND je bilo skladno z zavezo iz Dogovora določeno, da znaša regres za letni dopust za leto 2022 za javne uslužbence, ki so **na dan 31. maja 2022** prejemali osnovno plačo:

* do vključno 24. plačnega razreda 1.374,43 € neto (poračun v višini 300 €),
* od 25. do vključno 30. plačnega razreda 1.324,43 € neto (poračun v višini 250 €),
* od 31. do vključno 35. plačnega razreda 1.274,43 € neto (poračun v višini 200 €),
* od 36. do vključno 40. plačnega razreda 1.224,43 € neto (poračun v višini 150 €),
* od 41. do vključno 50. plačnega razreda 1.174,43 € neto (poračun v višini 100 €),
* za 51. in višji plačni razred 1.074, 43 € neto (poračuna regresa za letni dopust NI).

V Aneksu h KPND je določeno tudi,da spremembe uvrstitev javnih uslužbencev v plačni razred, premestitve, sklenitve pogodbe o zaposlitvi za drugo delovno mesto in pridobitev pravice do izplačila višje plače po 31. maju 2022 ne vplivajo na določitev višine regresa za letni dopust za leto 2022.

To pomeni da je za določitev višine regresa za letni dopust ključno, za kateri plačni razred je javni uslužbenec prejemal plačo na dan 31. maja 2022.

Primer: javni uslužbenec je bil na dan 31. maja 2022 uvrščen v 22. plačni razred, 1. septembra 2022 pa se je zaposlil na drugem delovnem mestu in se je uvrstil v 25. plačni razred. V konkretnem primeru se upošteva plačni razred, v katerega je bil uvrščen na dan 31. maja 2022, kar pomeni, da prejme poračun regresa za letni dopust v višini 300 EUR.

Če delodajalec v primeru, ko je bil javni uslužbenec na dan 31. maja 2022 zaposlen pri drugem delodajalcu, ne razpolaga s podatkom o uvrstitvi javnega uslužbenca v plačni razred na dan 31. maja 2022 predlagamo, da ta podatek pridobi od prejšnjega delodajalca ali pa javnega uslužbenca prosi za predložitev dokazila, iz katerega bo razvidna uvrstitev v plačni razred na dan 31. maja 2022.

V primeru zaposlitve v javnem sektorju po 31. maju 2022 se javnemu uslužbencu določi sorazmerni del višine regresa za letni dopust za leto 2022 glede na plačni razred, za katerega prejema plačo na dan sklenitve delovnega razmerja.

V primeru prenehanja delovnega razmerja v javnem sektorju pred 31. majem 2022 se javnemu uslužbencu določi sorazmerni del višine regresa za letni dopust za leto 2022 glede na plačni razred, za katerega je prejemal plačo na dan prenehanja delovnega razmerja.

Javnim uslužbencem se regres za letni dopust poračuna pri plači za oktober 2022 (izplačilo v novembru 2022) do višine, določene v Aneksu h KPND.

V skladu z delovnopravno zakonodajo in sodno prakso izplačilo dohodka, ki se označi kot regres za letni dopust in izplača po 1. juliju, vsebinsko načeloma ni možno opredeliti kot regres (razen pod posebnimi pogoji, določenimi v delovnopravni zakonodaji). Zato se dogovorjena pravica do poračuna regresa za letni dopust obdavči, saj ne izpolnjuje pogojev iz 13. točke prvega odstavka 44. člena Zakona o dohodnini. Pri poročanju na REK obrazcu se torej v tem primeru ne uporabi šifra vrste dohodka, ki je namenjena za regres (1090), temveč se uporabi šifra za druge dohodke iz delovnega razmerja (1150).

Glede na to, da je v dogovoru in Aneksu h KPND določeno, da javni uslužbenec prejme neto znesek regresa za letni dopust je treba določiti ustrezni bruto znesek dohodka vsakega posameznika, da bo po plačilu davkov in prispevkov zagotovljen posamezniku neto dohodek. Zaradi poenostavitve je v teh primerih možno, da se določijo enotni bruto zneski. MFERAC je bruto zneske določil na spodnji način. Predlagamo, da zaradi enotnega postopanja določite bruto zneske v enaki višini:

* za neto znesek v višini 300 € znaša bruto znesek 458,46 € (16% dohodnina in 22,1% prispevki javnega uslužbenca)
* za neto znesek v višini 250 € znaša bruto znesek 386,66 € (17% dohodnina in 22,1% prispevki javnega uslužbenca)
* za neto znesek v višini 200 € znaša bruto znesek 313,09 € (18% dohodnina in 22,1% prispevki javnega uslužbenca)
* za neto znesek v višini 150 € znaša bruto znesek 243,73 € (21% dohodnina in 22,1% prispevki javnega uslužbenca)
* za neto znesek v višini 100 € znaša bruto znesek 166,71 € (23% dohodnina in 22,1% prispevki javnega uslužbenca)

Na tako določene bruto zneske se plačajo tudi prispevki delodajalca.

Tudi za javne uslužbence, ki so se zaposlili po 1. juliju 2022 se višji regres za letni dopust nad višino sorazmernega dela minimalne plače obdavči.

Primer: Če se je javni uslužbenec zaposlil 1. julija 2022 in se je uvrstil v 27. plačni razred, je upravičen do sorazmernega dela regresa za letni dopust v višini 537,22 eur v neobdavčeni višini, in do regresa v višini 125 eur neto, ki pa je obdavčen (za znesek 125 eur je treba določiti ustrezni bruto znesek regresa).

Po Uredbi o enotni metodologiji in obrazcih za obračun in izplačilo plač v javnem sektorju se pri izplačilu razlike v regresu uporabi šifra **J091.**

**5. Regres za prehrano**

Skladno z Dogovorom se je regres za prehrano v Aneksu h KPND in aneksih h kolektivnim pogodbam dejavnosti in poklicev določil **v višini 6,15 eura.**

V aneksih je določeno tudi, da se znesek regresa za prehrano med delom usklajuje vsakih šest mesecev z rastjo cen prehrambenih izdelkov na podlagi podatkov Statističnega urada Republike Slovenije in da se usklajen znesek objavi na spletni strani Ministrstva za javno upravo.

Prva uskladitev višine regresa za prehrano med delom po uveljavitvi tega aneksa se bo izvedla s 1. januarjem 2023.

Javnim uslužbencem se pri plači za oktober (izplačilo v novembru 2022) izplača regres za prehrano v višini 6,15 € za mesec oktober 2022.

Hkrati se javnim uslužbencem za september 2022 izplača razlika regresa za prehrano do višine 6,15 eur (razlika med 6,15 eur in 4,94 eur). Ta razlika se izplača pri plači za oktober 2022 (izplačilo v novembru 2022). Pri poračunu regresa za prehrano za september 2022 se na REK obrazcu uporabi šifra izplačila 1190, lahko pa se poroča tudi pri tekoči plači tako, da se v polju B04 Povračila stroškov prehrane vpiše skupen znesek izplačanega povračila.

Ostale določbe aneksov, ki so bili objavljeni v Uradnem listu RS, št. 88/21, se glede regresa za prehrano ne spreminjajo.

**6. Dnevnica za službeno potovanje v Republiki Sloveniji**

V aneksu h KPND in aneksih h kolektivnim pogodbam dejavnosti in poklicev se spreminja tudi višina dnevnice za službeno potovanje v državi, ki traja od 6 do vključno 8 ur. Višina je določena v enakem znesku kot višina regresa za prehrano, torej 6,15 EUR.

Dnevnica za službeno potovanje v državi, ki traja nad 12 ur se ne spreminja in znaša 22,44 evra. Prav tako se ne spreminja dnevnica nad 8 do vključno 12 ur in znaša 11,20 evra.

Višja dnevnica za službeno potovanje v državi, ki traja od 6 do vključno 8 ur, se izplača pri plači za oktober 2022 (izplačilo v novembru 2022), torej velja sprememba za vse službene poti, ki so bile opravljene v mesecu oktobru 2022. Višja višina dnevnice pa ne velja za službene poti, ki so bile opravljene v septembru 2022.

Ostale določbe aneksov, ki so bili objavljeni v Uradnem listu RS, št. 88/21, se glede dnevnic za službeno potovanje v Republiki Sloveniji ne spreminjajo. Še vedno velja tudi, da se bodo zneski dnevnic za službena potovanja v državi, uskladili enkrat letno z rastjo cen življenjskih potrebščin. Za uskladitev se uporabi uradni podatek Statističnega urada Republike Slovenije o medletni rasti cen življenjskih potrebščin decembra preteklega leta glede na december predpreteklega leta. Uskladitev zneskov se izvede januarja za tekoče koledarsko leto. Usklajeni zneski se bodo objavili na spletni strani MJU 1. januarja 2023.

**7. Povišanje uvrstitev delovnih mest in nazivov ter vrednosti nominalnih osnov za delo v tujini**

Zaradi realizacije zaveze iz Dogovora po dvigu uvrstitev delovnih mest in nazivov za en plačni razred so bile v Aneksu št. 13 h Kolektivni pogodbi za javni sektor določene višje uvrstitve orientacijskih delovnih mest. Prav tako so bile v aneksih h kolektivnim pogodbam dejavnosti in poklicev, ki so bili objavljeni v Uradnem listu RS, št. 136/22, dne 25. 10. 2022 določene višje uvrstitve delovnih mest in nazivov.

Izjema velja za tista obstoječa ali na novo določena delovna mesta, ki so bila uvrščena v višji plačni razred z Aneksom h Kolektivni pogodbi za dejavnost zdravstva in socialnega varstva Slovenije (Uradni list RS, št. [181/21](http://www.uradni-list.si/1/objava.jsp?sop=2021-01-3593) z dne 19. 11. 2021) in Aneksom h Kolektivni pogodbi za zaposlene v zdravstveni negi (Uradni list RS, št. [181/21](http://www.uradni-list.si/1/objava.jsp?sop=2021-01-3593) z dne 19. 11. 2021).

Višje uvrstitve iz Aneksa št. 13 h KPJS in aneksov h kolektivnim pogodbam dejavnosti in poklicev se začnejo uporabljati **1. aprila 2023**, do takrat se uporabljajo obstoječe uvrstitve.

Hkrati iz Dogovora izhaja, da se vrednosti nominalnih osnov za delo v tujini povišajo za 4 %. Navedeno povišanje se bo uredilo s spremembo Uredbe o plačah in drugih prejemkih javnih uslužbencev za delo v tujini in Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami. Te višje nominalne vrednosti se bodo začele uporabljati 1. aprila 2023.

Zaradi povišanja uvrstitev bodo spremenjene tudi Uredba o plačah direktorjev v javnem sektorju, pravilniki o uvrstitvah delovnih mest direktorjev, Uredba o uvrstitvi formacijskih dolžnosti in nazivov v Slovenski vojski v plačne razrede, Uredba o uvrstitvi delovnih mest v javnih agencijah, javnih skladih in javnih zavodih v plačne razrede in drugi akti, s katerimi se delovna mesta in nazivi uvrščajo v plačne razrede. O teh spremembah vas bomo obvestili po uveljavitvi pravnih aktov, se bodo pa tudi višje uvrstitve na podlagi teh sprememb začele uporabljati 1. aprila 2023.

Pojasnila v zvezi s spremembami plač, povračil stroškov in prejemkov **funkcionarjem** vam bomo posredovali, ko bo uveljavljena novela ZSPJS.

Ministrstva prosimo, da s tem dopisom seznanite proračunske uporabnike iz vaše pristojnosti.

S spoštovanjem,

 Sanja Ajanović Hovnik

 ministrica

Poslano:

* naslovnikom po elektronski pošti.